als_Latn dik_Latn sag_Latn
Gjonçaj: Duhen riparë shifrat e fundit, për 15 vota luhet një mandat
Shtyhet për herë të dytë miratimi i tabelës së rezultatit zgjedhor për Qarkun e Kukësit. Kërkesa e bërë dje në mbledhje nga përfaqësuesi ligjor i PS-së në KQZ, Genc Gjonçaj, i cili kërkoi riverifikim e mëtejshëm të tabelave. “Kërkoj shtyrjen në 24 orë të tabelave të rezultateve për Qarkun e Kukësit, pasi konstatojmë se në materialin që ju keni dërguar ka disa pasaktësi”, tha Gjonçaj. Por një gjë e tillë u kontestua nga ana e përfaqësuesit të PD-së në KQZ, Njazi Kosovrasti, i cili e argumentoi si të pabazuar në ligj një zvarritje të tillë. “Kohë më parë u kërkua nga ana e një përfaqësuesi politik, më saktë të premten, shtyrja për 48 orë e një çështjeje të tillë. Tani nuk e kuptoj se ku është qëllimi i kërkesës së dytë. Koha ka qenë tepër e mjaftueshme nuk e shoh të arsyeshme shtyrjen”, tha Kosovrasti. Më pas kanë lindur replikat me Gjonçajn dhe përfaqësuesin e LSI-së, Muho për arsyet e shtyrjes. “Ne kërkojmë që të shihen të dhënat e KQZ-së, pasi në asnjë mënyrë nuk duam që ky proces të shtyhet apo të zvarritet. Mendoj se diferenca është tepër e ngushtë, për 15 numra, ose 15 vota lëviz një mandat në këtë qark. Kjo është arsye se pse duam të shtyhet për 48 orë për të realizuar një rishikim të tabelave”, theksoi Gjonçaj. Ndërsa kryekomisionerja Lefterije Lleshi ndërhyri duke theksuar nuk mund të akuzohet KQZ-ja për tabelat e rezultateve. Anëtari i KQZ-së, Hysen Osmanaj u bëri thirrje partive politike që të kontribuojnë në mbylljen e procesit zgjedhor dhe të mos bëhen pengesë. Ndërsa shtoi se nëse shtyhet Qarku i Kukësit dhe ato katër qarqet e tjera do të shtyhen për 48 orë. KQZ-ja vendoi me katër vota pro të shtyjë për të mërkurën shqyrtimin e projektvendimeve: “Për nxjerrjen e rezultatit të votimit për zonën zgjedhore Qarku Kukës”; “Për nxjerrjen e rezultatit të votimit për zonën zgjedhore Qarku Dibër”; “Për nxjerrjen e rezultatit të votimit për zonën zgjedhore Qarku Korçë”; “Për nxjerrjen e rezultatit të votimit për zonën zgjedhore Qarku Berat” dhe “Për nxjerrjen e rezultatit të votimit për zonën zgjedhore Qarku Vlorë”. Gjithashtu, KQZ-ja vendosi të numërojë votat e një QV-je në KZAZ-në numër 80 në Gjirokastër, pasi tabela e rezultateve në këtë qark është e paplotësuar me votat e vlefshme. Ky proces do të realizohet sot në ora 10:00, ku do të jenë vetë anëtarët e KZAZ-së dhe grupi i numërimit të votave që do të zhvillojë numrin e votave në ambientet e KQZ-së.
als_Latn als_Latn